## Pravilnik o službenoj iskaznici i znački lovnog inspektora

### NN 142/2012 (19.12.2012.), Pravilnik o službenoj iskaznici i znački lovnog inspektora

MINISTARSTVO POLJOPRIVREDE

3014

Na temelju članka 91. stavka 2. Zakona o lovstvu (»Narodne novine« broj 140/05 i 75/09), ministar poljoprivrede donosi

PRAVILNIK

O SLUŽBENOJ ISKAZNICI I ZNAČKI LOVNOG INSPEKTORA

Članak 1.

Ovim Pravilnikom propisuje se obrazac službene iskaznice i izgled značke lovnog inspektora Ministarstva poljoprivrede (u daljnjem tekstu: Ministarstvo), način i postupak njihova izdavanja i uporabe, te vođenje evidencije o izdanim iskaznicama i značkama.

Članak 2.

(1) Obrazac službene iskaznice, te obrazac značke tiskani su uz ovaj Pravilnik i čine njegov sastavni dio.

(2) Službena iskaznica lovnog inspektora (u daljnjem tekstu: iskaznica) izrađuje se tehnikom »zaštitnoga tiska«, od polikarbonatnog materijala, u obliku plastične kartice pravokutnog oblika veličine 55 × 85 mm, u nijansama bijele, zelene, plave i žute boje.

Članak 3.

Obrazac iskaznice sadrži:

a) na prednjoj strani iskaznice:

1. utisnut grb Republike Hrvatske

2. natpis »REPUBLIKA HRVATSKA MINISTARSTVO POLJOPRIVREDE«

3. naziv: »SLUŽBENA ISKAZNICA LOVNOG INSPEKTORA«

4. mjesto za fotografiju veličine 28 × 32 mm

5. ime i prezime

6. položaj i zvanje nositelja iskaznice

7. serijski broj značke.

b) na poleđini iskaznice:

1. tekst o ovlastima nositelja iskaznice

2. evidencijski broj iskaznice

3. nadnevak izdavanja iskaznice

4. mjesto za pečat Ministarstva i potpis ovlaštene osobe.

Članak 4.

(1) Značka je izvedena od kovine, podloga je mesingana, a aplikacija sjajno niklana. Veličina značke je 60 × 55 mm.

(2) Značku okružuje hrvatski pleter izveden u reljefu (mesing) na kojemu su istaknuta slova »RH« (Republika Hrvatska).

(3) U središtu značke na zrakasto pozlaćenom prostoru smješten je hrvatski grb. Štit je izveden u crvenom i bijelom emajlu, a gornji dio grba je reljefni.

(4) Na kružnom niklanom dijelu značke ispisan je tekst: »LOVNA INSPEKCIJA« u zlatnom emajlu.

(5) Donjim dijelom značke proteže se niklana lenta koja djelomično pokriva pleter. Na lenti je zlatnim emajlom upisan troznamenkasti serijski broj značke.

(6) Na poleđini značke nalazi se lisnata opruga od perne bronce.

Članak 5.

(1) Inspektori u obavljanju službenih poslova nose značku u kožnom povezu zajedno s iskaznicom kojima dokazuju službeno svojstvo, identitet i ovlasti.

(2) Kožni povez iz stavka 1. ovoga članka crne je boje trostrukog pregiba. Veličina svakog pregiba je 8 × 12 cm.

(3) Na prednjoj stranici kožnog poveza otisnut je zlatnom bojom grb Republike Hrvatske i ispod njega, u dva retka, natpis:

REPUBLIKA HRVATSKA

MINISTARSTVO POLJOPRIVREDE

Članak 6.

Iskaznice i značke s pripadajućim kožnim povezom inspektorima izdaje Ministarstvo.

Članak 7.

(1) O izdanim iskaznicama i značkama inspektorima vodi se očevidnik u Ministarstvu.

(2) Očevidnik iz stavka 1. ovoga članka sadrži:

1. redni broj (evidencijski broj)

2. ime i prezime inspektora

3. serijski broj iskaznice odnosno serijski broj značke

4. nadnevak izdavanja

5. nadnevak povratka

6. potpis inspektora

7. odjeljak za napomene.

Članak 8.

(1) Inspektor koji izgubi iskaznicu i/ili značku, ili na drugi način ostane bez iskaznice i/ili značke dužan je o tome odmah izvijestiti neposrednog nadređenog.

(2) Nova iskaznica i/ili značka izdat će se nakon što je u »Narodnim novinama« oglašeno da izgubljena ili na drugi način nestala iskaznica i/ili značka ne vrijede.

(3) Troškove oglašavanja u »Narodnim novinama« iz stavka 2. ovog članka snosi inspektor koji je iskaznicu i/ili značku izgubio ili na drugi način ostao bez iskaznice i/ili značke, kao i troškove izdavanja nove iskaznice i/ili značke ako je ostanak bez njih bio posljedica namjere ili krajnje nepažnje inspektora.

Članak 9.

(1) Inspektor kojem prestane državna služba ili koji bude postavljen u drugo zvanje obvezan je Ministarstvu vratiti iskaznicu i značku u roku 3 dana od dana prestanka službe ili dana postavljenja u drugo zvanje.

(2) Inspektoru će se privremeno oduzeti iskaznica i značka, ako se protiv njega provodi istraga ili je podignuta optužnica do okončanja postupka ili iz drugih opravdanih razloga kada postoji opasnost zlouporabe dužnosti.

Članak 10.

Ministarstvo povjerava tiskanje iskaznica i izradu znački pravnoj osobi koja obavlja tiskarsku odnosno djelatnost izrade znakova.

Članak 11.

Danom stupanja na snagu ovog Pravilnika prestaju važiti odredbe Pravilnika o službenoj iskaznici i znački lovnog inspektora (»Narodne novine« broj 11/06 i 17/07).

Članak 12.

Ovaj Pravilnik stupa na snagu danom objave u »Narodnim novinama«.

Klasa: 011-01/12-01/06

Urbroj: 525-11/1026-12-1

Zagreb, 7. studenoga 2012.

Ministar

Tihomir Jakovina, v. r.

OBRAZAC SLUŽBENE ISKAZNICE LOVNOG INSPEKTORA

![](dodatni/424028.jpg)

ZNAČKA LOVNOG INSPEKTORA

![](dodatni/424029.jpg)

142 19.12.2012 Pravilnik o službenoj iskaznici i znački lovnog inspektora

Pravilnik, NN 142/2012-3014